Predkladacia správa

Návrh zákona o Súdnej rade Slovenskej republiky a o zmene a doplnení niektorých zákonov sa predkladá podľa Plánu legislatívnych úloh vlády Slovenskej republiky na rok 2001.

Ústavný základ Súdnej rady Slovenskej republiky dala novela Ústavy SR č. 90/2001 Z. z. v čl. 141a. Podrobnosti o spôsobe  ustanovenia členov Súdnej rady Slovenskej republiky, o jej pôsobnosti a organizácii ustanovuje predkladaný návrh zákona.   

Predmetom návrhu je aj úprava tých zákonov, ktoré boli dotknuté novelou Ústavy SR č. 90/2001 Z. z, t. j. dochádza k zmene zákona č. 385/2000 Z. z. o sudcoch a prísediacich a o zmene a doplnení niektorých zákonov, zákona č. 335/1991 Zb. o súdoch a sudcoch v znení neskorších predpisov a zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. 

Ďalšie zmeny niektorých ustanovení uvedených zákonov boli vyvolané ich aplikáciou v praxi, ktorá si vyžiadala ich upresnenie. 

Návrh zákona bol v rámci medzirezortného pripomienkového konania zaslaný 57 pripomienkujúcim subjektom. Z nich 23  subjektov zaslalo svoje pripomienky k uvedenému návrhu, 21 subjektov nemalo pripomienky a 13 subjektov nezaslalo svoje pripomienky ani ku dňu, kedy boli práce na návrhu zákona pred jeho predložením vláde ukončené. 

	Najvyšší súd Slovenskej republiky a Ministerstvo financií Slovenskej republiky zaslali zásadné pripomienky. Doplnením dôvodovej správy sa podarilo odstrániť rozpor s Ministerstvom financií SR. Na rozporovom konaní dňa 14.  júna 2001 sa nepodarilo odstrániť všetky zásadné pripomienky Najvyššieho súdu, a preto sa uvedený návrh predkladá s rozporom. 

Návrh zákona bol dňa 17. júla 2001 prerokovaný v Legislatívnej rade vlády a dňa 20. júla 2001 v Rade hospodárskej a sociálnej dohody.